Stem teen swak diens! | Netwerk24
Stem teen swak diens!
Deur Fief Van Der Merwe, Da-Raadslid, Bloemfontein 17 April 2018 00:00
Annélle van Bloemfontein se brief "Ek laat sak my kop in skaamte vir vuil Bfn" (16.04) het betrekking.
Omdat die Kaap deur die DA regeer word, kan maklik besluite oor dienslewering geneem word en meer geld kan onder meer beskikbaar gestel word om slaggate te herstel, vuil strate skoon te maak en vullis te verwyder wanneer dit nodig is.
In die Kaap is ook munisipale wetstoepassing, terwyl dit hier feitlik nie bestaan nie.
In Mangaung geld ander prioriteite vir die meerderheid in die ANC-beheerde raad.
Hierdie prioriteite is volgens die DA verkeerd. Te veel geld word bestee aan onbenullighede soos afskeidspartytjies. Bykans 60% van die begroting word ook aan amptenare se salarisse bestee (baie meer as die norm) asook duisende rande aan oortydbetalings.
Nog tientalle voorbeelde van geldmorsery en wanbesteding kan uitgewys word.
Die meeste van die voertuie wat vir vullisverwydering gebruik word, staan in die werkswinkel en kan nie afgelos word nie omdat daar nie geld daarvoor is nie.
Ek kan inwoners verseker die DA verwys gereeld in raadsvergaderings na hierdie probleme en dikwels val harde woorde.
Die speaker sê daarop bloot: "Let us vote . . ." Dan word ons uitgestem.
Die enigste wyse om dit te verander, is om die ANC by die stembus te verslaan. Elke inwoner moet sorg dat hy of sy geregistreer is en stem.
Inwoners kan egter ook hul deel doen om ons stad skoner te hou. Sorg dat die sypaadjie voor jou blyplek skoon en netjies is en moenie swart sakke op die verkeerde dag uitsit nie. Slegs vullis word verwyder, maar as blare en karton netjies in die sakke geplaas word, sal dit opgelaai word. Plastiek en blikkies kan apart in gewone plastieksakke in die swart sakke geplaas word, dan hoef die sakkrappers nie die sakke so te verniel nie.